b"\n_START_ARTICLE_\nIlka \xc5\xa0tuhec\n_START_SECTION_\nZa\xc4\x8detki\n_START_PARAGRAPH_\nIlka \xc5\xa0tuhec je na svetovnih mladinskih prvenstvih osvojila tri zlate medalje, leta 2007 v slalomu in kombinaciji, ter leta 2008 v smuku. V svetovnem pokalu je debitirala 17. marca 2007 na slalomu v Lenzerheidu, ko je odstopila.\n_START_SECTION_\nSvetovni pokal\n_START_PARAGRAPH_\n8. marca 2008 je s 22. mestom prismu\xc4\x8dala na smuku v Crans Montani do svojih prvih to\xc4\x8dk._NEWLINE_Svoj najbolj\xc5\xa1i rezultat je dosegla na superveleslalomu leta 2013 v Beever Creeku, ko je bila \xc4\x8detrta. V sezonah 2008/09, 2009/10 in 2010/11 zaradi te\xc5\xbeav s po\xc5\xa1kodbami ni veliko tekmovala. 7. marca 2015 je bila na smuku v Garmischu peta.\n_START_SECTION_\nOlimpijske igre 2014\n_START_PARAGRAPH_\n\xc5\xa0tuh\xc4\x8deva je nastopila na olimpijskih igrah v So\xc4\x8diju leta 2014 in v smuku zasedla 10. mesto, v superveleslalomu pa trinajsto.\n_START_SECTION_\nSvetovno prvenstvo 2013 in 2015\n_START_PARAGRAPH_\nNa svetovnih prvenstvih je prvi\xc4\x8d nastopila leta 2013 v Schladmingu in v superveleslalomu osvojila 6. mesto medtem, ko je v kombinaciji odstopila, v smuka pa bila 19._NEWLINE_Leta 2015 v Vailu je nastopila v \xc5\xa1tirih disciplinah. Najbolj\xc5\xa1a, sedma je bila v alpski kombinaciji.\n_START_SECTION_\nSenzacionalna sezona 2016-17\n_START_PARAGRAPH_\n2. decembra 2016 je na prvem smuku sezone 2016-17 s \xc5\xa1tartno \xc5\xa1tevilko 29 presenetljivo zmagala pred vsemi v kanadskem Lake Louisu. Naslednjega dne je na istem prizori\xc5\xa1\xc4\x8du dose\xc5\xbeek ponovila s ponovno zmago. S tem je postala devetnajsti slovenski alpski smu\xc4\x8dar ali smu\xc4\x8darka, ki je zmagal v svetovnem pokalu in 32. ki je stopil na oder za zmagovalce. Zatem je presenetila \xc5\xa1e v Val d'Iseru, ko je dne 16. decembra dobila tekmo alpske kombinacije. _NEWLINE_Poleg uspe\xc5\xa1nih nastopov v hitrih disciplinah se je nato dokazala tudi v tehni\xc4\x8dnih in se izkazala za vsestransko uspe\xc5\xa1no smu\xc4\x8darko. Tako je za\xc4\x8dela osvajati to\xc4\x8dke tudi v veleslalomu, v prej\xc5\xa1njih sezonah ji je to uspeli le enkrat z 23. mestom, in dosedanji najbolj\xc5\xa1i rezultat dosegla 7. januarja v Mariboru, ko je bila \xc5\xa1tirinajsta. Zatem je 8. januarja na slalomu za Zlato lisico z desetim mestom prvi\xc4\x8d uspela priti med deseterico tudi v tej disciplini. Tako ji je prvi\xc4\x8d v karieri uspelo v eni sezoni osvojiti to\xc4\x8dke v vseh disciplinah. _NEWLINE_Zatem je 29. januarja slavila \xc5\xa1e na superveleslalomu v italijanski Cortini d'Ampezzo in s tem prvi\xc4\x8d zmagala tudi v tej disciplini. To je bila skupno njena peta zmaga. _NEWLINE_Februarja 2017 je nastopila na svetovnem prvenstvu 2017 v \xc5\xa1vicarskem St. Moritzu. Tam ni za\xc4\x8dela najbolje, v superveleslalomu je zaradi napake bila uvr\xc5\xa1\xc4\x8dena \xc5\xa1ele na 11. mesto, v kombinaciji pa je odstopila. Tako je bilo vse odvisno od smuka, kjer je 12. februarja bila pred vsemi in postala svetovna prvakinja. _NEWLINE_Zatem je 25. februarja v \xc5\xa1vicarski Crans Montani dosegla svojo drugo zmago v superveleslalomu in postala prva Slovenka, ki je v tej disciplini slavila ve\xc4\x8d kot enkrat. Dan zatem je s tretjim mestom na kombinacijski tekmi osvojila mali kristalni globus v tej disciplini, potem ko je bila na treh tekmah sezone po enkrat prva, druga in tretja. To je zanjo prvi osvojeni globus, dobila ga je s prednostjo dvajsetih to\xc4\x8dk pred drugouvr\xc5\xa1\xc4\x8deno Italijanko Federico Brignone. _NEWLINE_15. marca je dosegla v ameri\xc5\xa1kemu Aspnu svojo sedmo zmago, \xc4\x8detrto smuka\xc5\xa1ko, ko je slavila na finalnem smuku sezone. To je bila skupno jubilejna 80. zmaga za slovensko alpsko smu\xc4\x8danje, pomembna pa tudi zato ker ji je prinesla skupno smuka\xc5\xa1ko lovoriko sezone, torej mali kristalni globus. Naslednji dan, 16. marca, je na finalnem superveleslalomu zasedla drugo mesto, toda zaostala za Tino Weirather in tako na koncu v se\xc5\xa1tevku zasedla skupno drugo mesto. Za Weiratherjevo je zaostala vsega skupaj zgolj 5 to\xc4\x8dk. Si pa je s tem zagotovila kon\xc4\x8dno drugo mesto v skupnem se\xc5\xa1tevku cele sezone, kjer je zaostala le za Ameri\xc4\x8danko Mikaelo Shiffrin.\n_START_SECTION_\nPo\xc5\xa1kodba in izguba olimpijske sezone\n_START_PARAGRAPH_\n\xc5\xa0est dni pred za\xc4\x8detkom sezone 2017-18 se je nesre\xc4\x8dno po\xc5\xa1kodovala na slalomskemu treningu. Pri padcu si je strgala prednje kri\xc5\xbene vezi v levem kolenu in morala na operacijo. Operacijo kolena so ji opravili v Univerzitetni kliniki v \xc5\xa1vicarskemu Baslu ravno na 26. oktober 2017, torej na njen 27 rojstni dan. Operiral jo je \xc5\xbee drugi\xc4\x8d prof. Niklaus Friederich, ki ji je pred leti operiral desno koleno. Posledi\xc4\x8dno se je morala odpovedati nastopom v celi sezoni in njenemu vrhuncu, olimpijskim igram v Ju\xc5\xbeni Koreji. Pomladi 2018 je za\xc4\x8dela s pripravami na naslednje tekmovalno obdobje in pri tem se ji je v ekipi pridru\xc5\xbeil nov serviser, Ale\xc5\xa1 Sopotnik, ki je pred tem skrbel za ameri\xc5\xa1ko \xc5\xbeensko reprezentanco v hitrih disciplinah. _NEWLINE_Od tekmovanj v svetovnem pokalu je bila odsotna 20 mesecev oziroma to\xc4\x8dno 621 dni.\n_START_SECTION_\nSezona 2018-19: uspe\xc5\xa1na vrnitev in nato ponovna po\xc5\xa1kodba\n_START_PARAGRAPH_\n30. novembra 2018 se je na uvodnem smuku sezone vrnila na tekmovanja. V kanadskem Lake Louisu, kjer je pred dvema letoma prvi\xc4\x8d stopila na najvi\xc5\xa1jo stopni\xc4\x8dko, je zasedla dobro \xc5\xa1esto mesto, potem ko je bila na drsalnih delih proge med najhitrej\xc5\xa1imi, zaostala pa na bolj zavitimi, tehni\xc4\x8dno zahtevnej\xc5\xa1imi deli. V italijanski Val Gardeni je 18. decembra na tretjem smuku sezone dosegla svojo prvo zmago po vrnitvi, skupno peto smuka\xc5\xa1ko, in z njo postala najuspe\xc5\xa1nej\xc5\xa1a slovenska smuka\xc4\x8dica v svetovnem pokalu. Pred tem je to mesto pripadalo Tini Maze, ki je dosegla \xc5\xa1tiri zmage. Poleg tega je s to svojo osmo zmago prehitela legendarno Matejo Svet, ki jih je v svoji karieri zbrala sedem. Naslednji dan je na istem prizori\xc5\xa1\xc4\x8du slavila \xc5\xa1e na superveleslalomski tekmi in s tem dosegla svojo deveto zmago, ki jo je na lestvici slovenskih zmagovalcev postavila pred \xc5\xa1e eno legendo, prehitela je Bojana Kri\xc5\xbeaja, ki je pred njo samo \xc5\xa1e po \xc5\xa1tevilu skupnih uvrstitev na stopni\xc4\x8dke.\n_START_SECTION_\nSP 2019: ponovno zlata smuka\xc4\x8dica\n_START_PARAGRAPH_\n10. februarja je na smuka\xc5\xa1ki tekmi svetovnega prvenstva v Areju na \xc5\xa1vedskem zmagala in drugi\xc4\x8d zapored postala smuka\xc5\xa1ka svetovna prvakinja in osvojila zlato medaljo. S tem je prva Slovenka, ki je na dveh zaporednih prvenstvih v isti disciplini osvojila zlato._NEWLINE_Na smuku v Crans Montani dne 23. februarja je nesre\xc4\x8dno padla in si ponovno po\xc5\xa1kodovala koleno. S tem je bilo zanjo sezone pred\xc4\x8dasno konec. Mesec dni kasneje je objavila, da se po \xc5\xa1tirih letih skupnega sodelovanja razhaja z trenerjem Gregorjem Ko\xc5\xa1tomajem. Junija je objavila, da je po\xc5\xa1kodba sanirana in da je njen novi trener Stefan Abplanalp, smu\xc4\x8darski strokovnjak iz \xc5\xa0vice z dolgoletnimi izku\xc5\xa1njami, ki je med drugim treniral tudi Ameri\xc4\x8danki Lindsey Vonn in Julija Mancuso."